**Informatīvais ziņojums**

Par 2019. gada 1. marta neformālajā Eiropas Savienības Transporta, telekomunikāciju un enerģētikas padomes ministru sanāksmē izskatāmajiem jautājumiem

2019. gada 1. martā notiks neformālā Eiropas Savienības (turpmāk – ES) Transporta, telekomunikāciju un enerģētikas ministru sanāksme (turpmāk – neformālā sanāksme) Bukarestē, Rumānijā.

 Neformālās sanāksmes laikā ministri diskutēs par augsti digitalizētas Eiropas stratēģijas izveidi un sagatavošanos mākslīgā intelekta (turpmāk – MI) revolūcijai, lai nodrošinātu Eiropas vadošo lomu digitalizācijas jautājumos.

**Augsti digitalizētas Eiropas stratēģijas izveide**

Saistībā ar gatavošanos nākamajam ES daudzgadu budžeta periodam, Eiropadome 2018. gada 13. un 14. decembra secinājumos (turpmāk – secinājumi)[[1]](#footnote-1) aicināja domāt par turpmāko ES attīstību, kā arī par Eiropas digitālo politiku. Papildus Eiropadome norādīja, ka 2019. gada pavasarī rīkos padziļinātu diskusiju, kas būs veltīta Vienotā tirgus, t.sk. digitālās politikas turpmākai attīstībai. Secinājumos norādīts[[2]](#footnote-2) uz vairākiem veicamajiem darbiem: stiprināt saskaņotību starp visām saistītajām politikām, virzība uz priekšu Vienotā tirgus programmā visos tās aspektos, t.sk. digitālajā, kā arī nepieciešamību izstrādāt uz nākotni vērstu pieeju.

Šī būs pirmā diskusija, kurā tiks uzklausīts dalībvalstu redzējums par nākamo ES digitālo stratēģiju.

**Latvijas nostāja:**

Lai ES būtu gatava izaicinājumiem digitālajā jomā, turpmākajai Eiropas digitālajai stratēģijai ir jāspēj mazināt esošo plaisu starp digitālās transformācijas līderiem un sekotājiem. Visām ES politikas jomām vajadzētu būt pielāgotām digitālajam laikmetam. Eiropas Komisija ir iesnigusi visus Digitālā vienotā tirgus stratēģijas priekšlikumus[[3]](#footnote-3), lai pilnveidotu Digitālo vienoto tirgu, turpmākais uzdevums ir nodrošināt un rūpēties par to, lai notiktu priekšlikumu un iniciatīvu pilnīga ieviešana un piemērošana ES un nacionālā līmenī. Datu ekonomikai[[4]](#footnote-4) jābūt Digitālā vienotā tirgus neatņemamai sastāvdaļai, veidojot ilgtspējīgu, konkurētspējīgu, drošu un uz cilvēkiem balstītu datu ekonomiku.

Turpmākajai digitālajai stratēģijai ir jābūt elastīgai, lai tā nekavētu pielāgošanos digitālās attīstības tendencēm. Tai pat laikā, ir jāatceras, ka drošība, ētika un privātums, ir nepieciešamie nosacījumi drošas un uzticamas digitālās vides nodrošināšanai ikkatram ES iedzīvotājam. Papildus minētajam, digitālās transformācijas procesā uzmanības centrā ir jābūt visu līmeņu digitālajām prasmēm un tehnoloģiju pieejamībai, ko pastiprināti nodrošinās digitālo inovāciju centru tīkla izveide[[5]](#footnote-5).

Turpmākai Eiropas digitālajai stratēģijai jārūpējas par visas sabiedrības gatavību iesaistīties digitālā sabiedrībā, tādā veidā ES būs spējīga nodrošināt aptverošas politikas izstrādi, kas ilgtermiņā sniegs vēlamo rezultātu – ES vadošo lomu digitalizācijā. Lai gan ES un nacionālā līmenī esam ieviesuši virkni priekšnosacījumus pārrobežu sadarbībā, digitālajā infrastruktūrā un tiesiskajā regulējumā, kas sniedz ieguldījumu ES iedzīvotāju dzīves līmeņa uzlabošanā, jāturpina tos padziļināt un nākamai digitālās Eiropas stratēģijai jānosaka pasaules vektorus digitalizācijas jomā.

Saistībā ar nākamo Eiropas digitālo stratēģiju, lai Eiropa noteiktu pasaules vektorus digitalizācijas jomā, politiku veidošanā ir jāturpina aktīvi iesaistīt nozaru asociācijas un viedokļa veidotāji, kas vistiešākajā veidā attīsta digitālo ekonomiku, kā arī sniedz nozīmīgus publiskos ieguldījumus.

Latvija pauž viedokli, ka kiberdrošībai ir jābūt nozīmīgai nākamās Eiropas digitālās stratēģijas sastāvdaļai.

Būtiski turpināt digitalizācijas padziļināšanu līdztekus Vienotajam tirgum, t.i. nepretnostatīt fiziskās vides aktivitātes no darbībām tiešsaistē.

**Par sagatavošanos mākslīgā intelekta revolūcijai, lai nodrošinātu Eiropas vadošo lomu pārorientācijā uz digitalizāciju.**

ES ir pakāpeniski virzījusies uz Eiropas līmeņa pieejas izstrādi MI jomā. Tam ir pieņemti vairāki paziņojumi un secinājumi, uzklausīts dalībvalstu viedoklis. To skaitā:

2017. gada 19. oktobra sanāksmē Eiropadome pieņēma secinājumus[[6]](#footnote-6), kuros uzsvērts, ka Eiropas līmenī ir jāizstrādā pieeja MI jautājumā; 2018. gada 12. martā Eiropadome pieņēma secinājumus par ES rūpniecības politikas stratēģiju konkurētspējai, izaugsmei un inovācijai[[7]](#footnote-7), kuros uzsvērts, ka uzņēmumiem ir pastāvīgi jākoncentrējas uz inovatīvu attīstību un jāiet līdzi svarīgākajām uz nākotni vērstām tendencēm, kuras ietver MI;

2018. gada 10. aprīlī visas dalībvalstis un Norvēģija pieņēma “Ministru deklarāciju par sadarbību MI jomā”, kas tika parakstīta Digitālās dienas laikā Briselē 2018. gada 10. aprīlī; 2018. gada 25. aprīlī Eiropas Komisija pieņēma ziņojumu Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai “MI Eiropai”[[8]](#footnote-8), savukārt 2018. gada 22. novembrī Eiropas Komisija pieņēma paziņojumu Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai par vienoto tirgu mainīgajā pasaulē[[9]](#footnote-9).

2018. gada 7. decembrī Eiropas Komisija pieņēma paziņojumu[[10]](#footnote-10) Eiropas Parlamentam, Eiropadomei, Padomei, Eiropas Ekonomiskas un sociālo lietu komitejai un Reģionu komitejai par koordinētu MI plānu[[11]](#footnote-11), bet 2018. gada 13. un 14. decembra sanāksmē Eiropadome pieņēma secinājumus[[12]](#footnote-12), kuros uzsvērts, ka vienotajam tirgum ir jāattīstās tā, lai tas pilnībā iekļautu digitālo pārveidi, tostarp MI. Konkurētspējas un izaugsmes darba grupa (rūpniecība) izstrādāja projektu “Padomes secinājumi par koordinēto Eiropā radītā MI izstrādes un izmantošanas plānu”.

2019. gada 15. februārī tika panākta provizoriska vienošanās ar Eiropas Parlamentu par Digitālās Eiropas Programmu[[13]](#footnote-13), kurā viens no 5 pamatmērķiem ir MI attīstīšana. Tā ieviešana plānota ar MI koordinētas attīstības plāna “Ražots Eiropā” atbalstu.

2019. gada 18. februārī Konkurētspējas ministru padomē tika apstiprināti Padomes secinājumi par MI koordinēto attīstības plānu “Ražots Eiropā”. Secinājumos izteikts aicinājums ātrākai MI sistēmu attīstībai visos ekonomikas sektoros, padarot Eiropu par globālo līderi MI jomā, dalībvalstīm apmainīties ar pieredzi, uzsvērta nepieciešamība ciešāk sadarboties akadēmiskajām aprindām un industrijai, pasvītrojot sinerģiju ar Eiropas kosmosa programmu, vajadzība izmantot MI arī mazos un vidējos uzņēmumos. Norādīts uz nepieciešamību pēc datu pieejamības un speciālistu sagatavošanas vajadzīgā daudzumā, kā arī izteikts atbalsts MI tehnoloģiju pieejamībai un izvēršanai katrā dalībvalstī caur inovāciju centriem, Digitālas Eiropas programmu[[14]](#footnote-14), programmu “Apvārsnis Eiropa”[[15]](#footnote-15), Vienotā tirgus programmu ar koordinētas rīcības palīdzību investīciju piesaistei, MI sistēmu pakalpojumu attīstīšanai valsts pārvaldē, nepieciešamība ievērot Eiropas pilsoņu tiesības un ētikas vadlīnijas, izstrādājot MI sistēmas, normatīvā regulējuma gatavībai jauno tehnoloģiju ieviešanai. Visas dalībvalstis tiek mudinātas līdz 2019. gada vidum sagatavot nacionālā līmeņa MI stratēģijas.

MI tehnoloģijas kļūst par vienu no galvenajiem līdzekļiem, ar kuriem uzņēmumi visā pasaulē uzlabo klientu apkalpošanu, piedāvā individualizētus pakalpojumus un ceļ darba efektivitāti. Latvijā arvien vairāk tiek izmantotas virtuālo asistentu un čatbota tehnoloģijas. Tā kā čaboti izmanto MI tehnoloģijas un atpazīst gan balsi, gan rakstītu tekstu, saredzam potenciālu izmantošanai arī mācību procesā. Tāpat virkne uzņēmumu attīsta rīkus, kas balstīti uz datorredzes tehnoloģijām. Šīm tehnoloģijām ir milzu potenciāls izmantošanai valsts un pašvaldību pakalpojumu sniegšanā.

MI, līdz ar virkni citu tehnoloģiju, tādu kā lietu internets, 5G sakari, 3D druka, blokķēde un citi, būs viens no galvenajiem ekonomikas un ražošanas pieauguma dzinējspēkiem, kas balstīs Eiropas rūpniecības bāzes ilgtspēju un dzīvotspēju. To var salīdzināt ar jaunu paradigmu, kas maina līdzšinējo kārtību un veidu kā notiek datu apstrāde, analīze, plānošana, ražošana, cilvēku ikdiena. MI maksimālai izmantošanai ir nepieciešams pievērst uzmanību vairākiem aspektiem: drošībai - sabiedrībai ir jābūt pilnīgi pārliecinātai, ka dati tiek izmantoti tikai paredzētajam mērķim; prasmēm - efektīvai izstrādāto risinājumu integrēšanai sabiedrībā un uzņēmumu produktiviātes celšanai; ētikai - automatizēšanai jādarbojas sasaistē ar vispārpieņemtajiem morāles standartiem, nekaitējot, u.c. aspektus.

Dati ir galvenais resurss MI darbības nodrošināšanai. Īpaši svarīgi ir nodrošināt vienotas Eiropas datu telpas izveidi, līdz ar to ievērojami veicinot MI attīstību un pilnveidi. Papildus sadarbībā ar uzņēmējiem ir nepieciešams neatstāt novārtā jaunuzņēmumus (*startups*), lai kopīgi valsts un privātajam sektoram, izstrādājot testa vides iespējas, tiktu nodrošināta iespēja eksperimentēt ar prototipiem un algoritmiem. Izveidojot šādu savstarpēji mijiedarbojošos struktūru, potenciālie MI risinājumi iegūtu papildus telpu attīstībai.

Izstrādājot MI regulējumu, maksimāli jācenšas izvairīties no fragmentētas pieejas, maksimālu labumu sniegs elastīgs regulējums, tādā veidā sniedzot variācijas iespēju sasaistē ar drošības un ētikas aspektiem. Viens no būtiskākajiem vektoriem MI attīstībai ir finansējums. Šī jautājuma kontekstā svarīgi ir atvēlēt adekvātu summu, lai sasniegtu paredzētos EUR 20 miljr. gadā MI attīstībai. [Latvijas gadījumā, pārrēķinot uz iedzīvotāju skaitu, tie būtu aptuveni 70 milj. gadā (valsts un privātais sektors kopā), lai to sasniegtu, papildus jāstrādā pie publiski privātās partnerības attīstīšanas, kas veicinātu noteiktā finansējuma sasniegšanu.]

Skatoties uz straujo tehnoloģisko attīstību un arvien jaunu lietu ienākšanu un attīstīšanos, nepieciešams turpināt aktīvu darbu pie sabiedrības izglītošanas un prasmju attīstīšanas. Ir jāstrādā, lai mazinātu sabiedrības bažas par jaunām tehnoloģijām. Investējot cilvēku prasmēs, mums ir jānodrošina pietiekama kompetence ikkatram iedzīvotājam, lai tas saprastu un spētu izmantot izstrādātos risinājumus savas darba produktivitātes un dzīves līmeņa paaugstināšanai.

**Latvijas nostāja:**

Latvija pauž atbalstu viedoklim, ka ir nepieciešams palielināt MI tehnoloģijas izmantošanu Eiropas uzņēmumos un publiskajās pārvaldēs, tostarp, labākas piekļuves nodrošināšanu publiskā sektora datiem. Šāda pieeja veicinās gan paša MI, gan inovatīvu biznesa modeļu attīstību, kas savukārt dos ieguldījumu jaunu darba vietu radīšanā un ekonomiskajā izaugsmē.

Papildus, Latvija atzīst, ka MI attīstība var radīt sociālekonomiskus izaicinājumus, piemēram, izmaiņas darba tirgū un nepieciešamību atbilstoši pārkārtot izglītības un apmācības sistēmas, tostarp, Eiropas iedzīvotāju darba tirgum nepieciešamo prasmju uzlabošanu un atbalsta sniegšanu jaunu prasmju apguvei.

Latvijas ieskatā svarīga loma ir digitālo prasmju attīstīšanai, izpratnes veicināšanai par MI tehnoloģijām un tās sniegtām iespējām vispārējās, profesionālās un mūžizglītības ietvaros. Tādejādi risinot jautājumu par strādājošo labāku pielāgošanos jaunajiem darba tirgus aspektiem, kā arī sagatavojot jau pietiekami kvalificētus jauniešus darba tirgum.

Būtisks elements, plānojot nākamo digitālo stratēģiju, ir saglabāt tās elastību, gan attiecībā uz juridisko satvaru, gan ieviešanas nosacījumiem. Tādā veidā sniedzot pašām dalībvalstīm plašākas izvēles iespējas attiecībā uz savu uzsvaru noteikšanu, gan visai ES saglabāt manevra iespējas jaunu tehnoloģiju attīstīšanai.

Latvijā jau šobrīd intensīvi izmanto MI tehnoloģiju, t.sk., tādi uzņēmumi kā Tilde, Lattelecom, Apply IT, ABC Software, u.c. Piemēram, Tilde ir uzkrājusi plašu pieredzi, izstrādājot gan vispārīgus, gan specializētus virtuālos asistentus, kurus darbina MI un dabīgās valodas tehnoloģijas (*indigenous language technologies*). Tildes virtuālie asistenti piedāvā jaunus mijiedarbības veidus klientu apkalpošanas, izglītības un sociālo mediju jomā. Tieši Latvijas uzņēmumu sasniegumi MI izmantošanai mašīntulkošanā ir tā nišas joma, ar kuras sasniegumiem Latvija īpaši izceļas un lepojas pasaules mērogā.

Latvijā norit aktīvs darbs pie nacionālās MI stratēģijas izstrādes, iesaistot arī sociālos partnerus, kas tiks pieņemta līdz 2019. gada jūnijam.

# Latvijas delegācija:

Delegācijas vadītāji: **Juris Pūce**, vides aizsardzības un reģionālās attīstības ministrs;

Delegācijas dalībnieki: **Anita Drondina,** Vides aizsardzības un reģionālās attīstības ministrijas nozares padomniece.

Vides aizsardzības un
reģionālās attīstības ministrs Juris Pūce

Vides aizsardzības un reģionālās attīstības ministrijas
valsts sekretārs Rinalds Muciņš

1. EUCO 17/18. [↑](#footnote-ref-1)
2. Ibid., 1. [↑](#footnote-ref-2)
3. <http://europa.eu/rapid/press-release_IP-17-1232_lv.htm> [↑](#footnote-ref-3)
4. uz datiem balstīta ekonomika [↑](#footnote-ref-4)
5. <https://ec.europa.eu/digital-single-market/en/digital-innovation-hubs> [↑](#footnote-ref-5)
6. Dok. EUCO14/17, 11.punkts. [↑](#footnote-ref-6)
7. Dok. 7037/18. [↑](#footnote-ref-7)
8. Dok 8507/18. [↑](#footnote-ref-8)
9. COM/2016/0733 final. [↑](#footnote-ref-9)
10. COM/2018/772 final [↑](#footnote-ref-10)
11. COM(2018) final. [↑](#footnote-ref-11)
12. Dok. EUCO 17/18, 2.punkts. [↑](#footnote-ref-12)
13. 14488/18. [↑](#footnote-ref-13)
14. Dok. 5804/19, 6. [↑](#footnote-ref-14)
15. Ibid. [↑](#footnote-ref-15)